《白纻辞》
明代·王邦畿

满天明月花欲光，朱颜绮陌草欲香。歌声婉转夜何良，千尺高竹来凤皇。

翩翩双袖金凤翔，抑之不下高不昂。白云为衣水为裳，流盻忽及心不忘。

佳人变化何太神，光华软玉能屈信。盈盈独立如停云，胡然疾转如轻轮。

明珠十乘夜照人，桃花李花当青春。嘉宾满座酒满樽，今日之乐难具陈。

作者简介：明末清初广东番禺人。王隼父。明末副贡。隐居罗浮。以诗名。有《耳鸣集》。